
Külföldiek igazgatásának egyes kérdései, különös tekintettel a menekültügyre

Az idegenrendészet, egyes területei és maga a menekültügy a modern társadalmunk mindennapos kihívásainak része, még ha nem is érzékeljük ezt közvetlenül a hétköznapjainkban. A pontos szabályozásról és a témában rejlő lehetőségekről kevesen tudnak. Napjainkban óriási nyomás nehezedik az államra a megnövekedett feladatmennyiség megoldása és kezelése terén. Ez azonban nem csak az egyes államok önálló problémája, hanem egy szoros kapcsolatot mutat a nemzetközi közösség vonatkozásában is. Egy olyan területről beszélünk, ahol államhatárokat átívelve kell együttműködni, közösen dolgozni azon. hogy kialakítsunk egy olyan infrastruktúrát, intézményrendszert és jogi szabályozást, ami a leginkább megfelel a folyamatosan növekvő igényeknek.
Dolgozatom készítésekor ügyeltem arra, hogy a téma megértését elősegítő történeti vívmányokat is bemutassak, amelyek segítenek a jelen állapotok kialakulását megérteni. A rendvédelmi igazgatás általános szabályozásáról, működéséről röviden megemlékeztem, ahol a magyar rendészet fogalmának kialakulásával, történeti fejlődésével kezdve, a jelen jogi szabályozásához érve kívántam az későbbi tárgyaláshoz szükséges alapot felépíteni.
Ezt követően az idegenrendészet témakörében, szintén a történeti megközelítést követően tisztáztam alapfogalmakat és különbségeket, valamint a szervezeti rendszer felépítése is tárgyalásra került.
Végezetül dolgozatom központi témájához érve, a menekültügy múltját, és jelenét kívántam bemutatni, feldolgozva a rendelkezésre álló magyar és külföldi joganyagot, uniós szabályozást. A magyar menekültügy „magját”, a menekültügyi eljárás részletes tárgyalását azért tartottam ilyen részletekbe menően szükségesnek, hisz az eljárás alapos ismerete és jogszerű levezetése talán a menekültügy legelemibb oldala.
Záró fejezetembe a jogi szabályozás mellett, a menekültügy emberi arcát kívántam megmutatni, ahol a magyar menekültügy XX. századi helytállását és működését megismerve, talán jobban szembenézhetünk jelenünk kihívásaival. 



